Passasiers aan boord met Slimkaart se wegspring | Go George
"Ons was voorbereid om verskeie moontlike probleme op te los aangesien mens nooit weet watter draaibal mag opduik met die implementering van 'n algehele nuwe stelsel nie," sê James Robb, GO GEORGE-bestuurder. "Ons mikpunt was om ontwrigting en ongerief vir passasiers tot die minimum te beperk, en ek kan met groot verligting sê dat die aanvanklike paar haakplekke maklik was om te identifiseer en dat ons besig is om dit aan te spreek; ons leer eintlik vroeg in die proses baie daaruit. Dit beteken nie dat alles van nou af seepglad gaan verloop nie, maar ons is vol vertroue dat die voorbereiding en beplanning wat in die ontwikkeling van hierdie geoutomatiseerde stelsel ingegaan het, vrugte afwerp."
Robb sê dit was uiters bemoedigend om te sien hoe vinnig almal snap. "Bestuurders sowel as passasiers; almal was eers 'n bietjie huiwerig, maar ná 'n eerste skof of rit kon jy letterlik die selfvertroue sien toeneem. Dis 'n geval van 'doen dit net'!"
Mense moet egter kennis neem dat die meeste van die probleme soos kaarte "wat nie registreer op die kaartleser nie" of "geen ritbalans toon nie" waarskynlik menslike hanteerfoute is en nie stelselfoute nie, terwyl almal nog gewoond raak aan nuwe prosedures.
"Dis steeds die regte ding om na die naaste Slimkaartkiosk toe te gaan, maar passasiers moenie skrik wanneer iets nie die eerste keer reg werk nie. 'n Klein aanpassing hier en daar aan die hantering van die kaart of die sensitiwiteit van die toerusting mag dalk al wees wat nodig is," sê Robb.